Begrotingsrede 2017: EFF loof ‘gebalanseerde begroting’Pravin Gordhan (22 Februarie 2017) Foto: GCIS Julius Malema, leier van die Ekonomiese Vryheidsvegters, het Woensdag die begrotingsrede verwelkom en gesê dit is “weldeurdag” en “gebalanseerd”, maar het sy kommer uitgespreek oor korporatiewe belasting. Pravin Gordhan, minister van finansies, het Woensdag sy R1,56 duisend miljard (trillion)-begrotingsrede in die Nasionale Vergadering gelewer onder dawerende applous. Godhan het ook ŉ nuwe top-inkomstebelastingkategorie aangekondig waar Suid-Afrika se superrykes, diegene wat ŉ belasbare inkomste van meer as R1,5 miljoen of meer as R125 000 per maand verdien, 45% belasting sal betaal. Malema het in reaksie op die begrotingsrede gesê alhoewel die EFF nie met alles saamstem wat Gordhan voorgehou het nie, verdien die minister toejuiging. “Ons is besorg dat korporatiewe belasting steeds daal. Individue is diegene wat die grootste bydraers is tot die fiskus van Suid-Afrika waar binne korporatiewe belasting met 3% vanjaar gedaal het.” Malema het gesê ŉ radikale beleid moet ingestel word vir maksimum belastingheffings van die korporatiewe bedryf en het bygevoeg dat staatsbeheerde maatskappye in strategiese sektore van die ekonomie ook meer geld vir die staat sal beteken. Hy het bygevoeg Gordhan gee ŉ tipe hoop aan Suid-Afrika, en dat hy die ondersteuning moet ontvang om die donker politieke wolk wat oor sy kop hang, te deurstaan. “Ons stem dalk nie met alles saam nie, maar hy moet geloof word dat hy bereid is om teen korrupsie op te staan.”